user
ਟੀ.ਵੀ. ਸ਼ੋਅ ਸੱਤਿਆਮੇਵ ਜਯਤੇ--ਆਮਿਰ ਨਾਲ ਹੋਈ ਇੱਕ ਮੁਲਾਕਤ ਦੇ ਕੁਝ ਅੰਸ਼ ।


assistant
ਛੇ ਮਈ ਤੋਂ ਸ਼ੁਰੂ ਹੋਏ ਨਵੇਂ ਟੀ.ਵੀ. ਸ਼ੋਅ ਸੱਤਿਆਮੇਵ ਜਯਤੇ ਰਾਹੀਂ ਬਾਲੀਵੁੱਡ ਸਟਾਰ ਆਮਿਰ ਖ਼ਾਨ ਦਰਸ਼ਕਾਂ ਦੇ ਰੂਬਰੂ ਹੋ ਰਹੇ ਹਨ। ਇਹ ਸ਼ੋਅ ਆਮਿਰ ਖ਼ਾਨ ਵੱਲੋਂ ਸਟਾਰ ਇੰਡੀਆ ਨੈੱਟਵਰਕ ਨਾਲ ਜੁੜ ਕੇ ਤਿਆਰ ਕੀਤਾ ਗਿਆ ਹੈ ਜੋ ਸਟਾਰ ਇੰਡੀਆ ਨੈੱਟਵਰਕ ਦੇ ਸਾਰੇ ਚੈਨਲਾਂ ਦੇ ਨਾਲ-ਨਾਲ ਡੀ.ਡੀ. ਵਨ ’ਤੇ ਵੀ ਪ੍ਰਸਾਰਤ ਹੋਵੇਗਾ। ਇਸ ਸ਼ੋਅ ਦਾ ਨਿਰਮਾਣ ਆਮਿਰ ਖ਼ਾਨ ਦੀ ਆਪਣੀ ਪ੍ਰੋਡਕਸ਼ਨ ਕੰਪਨੀ ਆਮਿਰ ਖ਼ਾਨ ਪ੍ਰੋਡਕਸ਼ਨ ਨੇ ਕੀਤਾ ਹੈ। ਇਸ ਦਾ ਨਿਰਦੇਸ਼ਨ ਸੱਤਿਆਜੀਤ ਭਟਕਲ ਕਰ ਰਹੇ ਹਨ, ਜਿਨ੍ਹਾਂ ਨੇ ‘ਮੇਕਿੰਗ ਆਫ਼ ਲਗਾਨ’ ਨਾਮੀਂ ਕਿਤਾਬ ਲਿਖਣ ਤੋਂ ਇਲਾਵਾ ਫ਼ਿਲਮ ਵੀ ਨਿਰਦੇਸ਼ਿਤ ਕੀਤੀ ਸੀ। ਇਹ ਪ੍ਰੋਗਰਾਮ ਹਿੰਦੀ, ਅੰਗਰੇਜ਼ੀ ਤੋਂ ਇਲਾਵਾ ਮਰਾਠੀ, ਤਾਮਿਲ, ਤੇਲਗੂ, ਮਲਿਆਲਮ ਸਮੇਤ ਅੱਠ ਭਾਸ਼ਾਵਾਂ ਵਿੱਚ ‘ਸਟਾਰ ਪਲੱਸ’, ‘ਸਟਾਰ ਉਤਸਵ’, ‘ਸਟਾਰ ਮਾਝਾ’ ਸਮੇਤ ਸਟਾਰ ਨੈੱਟਵਰਕ ਦੇ ਹਰ ਰੀਜਨਲ ਚੈਨਲ ’ਤੇ ਇੱਕੋ ਸਮੇਂ ਪ੍ਰਸਾਰਤ ਹੋਵੇਗਾ। ਆਮਿਰ ਦਾ ਦਾਅਵਾ ਹੈ ਕਿ ਅਜਿਹਾ ਸ਼ੋਅ ਅੱਜ ਤਕ ਕਿਸੇ ਟੀ.ਵੀ. ਚੈਨਲ ’ਤੇ ਨਾ ਆਇਆ ਹੈ ਤੇ ਨਾ ਹੀ ਕਿਸੇ ਨੇ ਦੇਖਿਆ ਹੈ। ਇਸ ਸ਼ੋਅ ਦੇ ਸਬੰਧ ਵਿੱਚ ਆਮਿਰ ਨਾਲ ਹੋਈ ਇੱਕ ਮੁਲਾਕਤ ਦੇ ਕੁਝ ਅੰਸ਼ ਪੇਸ਼ ਹਨ:

ਸਵਾਲ: ਇਸ ਸ਼ੋਅ ਦੀ ਯੋਜਨਾ ਕਿਵੇਂ ਬਣੀ?
ਜਵਾਬ: ਮੈਨੂੰ ਪਿਛਲੇ ਕੁਝ ਸਾਲਾਂ ਤੋਂ ਟੈਲੀਵਿਜ਼ਨ ਪ੍ਰੋਗਰਾਮਾਂ ਨਾਲ ਜੁੜਨ ਦੀਆਂ ਪੇਸ਼ਕਸ਼ਾਂ ਹੋ ਰਹੀਆਂ ਸਨ ਪਰ ਇਨ੍ਹਾਂ ’ਚੋਂ ਕਿਸੇ ਵੀ ਪ੍ਰੋਗਰਾਮ ਨੇ ਮੈਨੂੰ ਉਤਸ਼ਾਹਤ ਨਹੀਂ ਕੀਤਾ। ਚਾਰ ਸਾਲ ਪਹਿਲਾਂ ਜਦੋਂ ਉਦੈ ਸ਼ੰਕਰ ਮੈਨੂੰ ਮਿਲੇ ਤਾਂ ਉਨ੍ਹਾਂ ਮੈੈਨੂੰ ਟੀ.ਵੀ. ਨਾਲ ਜੁੜਨ ਲਈ ਕਿਹਾ। ਜੋ ਚੀਜ਼ ਮੈਨੂੰ ਖਿੱਚ ਪਾਉਂਦੀ ਹੈ,ਮੈਂ ਉਈ ਕੰਮ ਕਰਦਾ ਹਾਂ। ਟੈਲੀਵਿਜ਼ਨ ਦੀ ਪਹੁੰਚ ਤੇ ਆਮ ਲੋਕਾਂ ਨਾਲ ਜੁੜਨ ਦੀ ਸਮਰੱਥਾ ਤੋਂ ਮੈਂ ਬਹੁਤ ਪ੍ਰਭਾਵਿਤ ਹੈ। ਇਸ ਦਾ ਉਪਯੋਗ ਹੀ ਮੈਂ ਆਪਣੇ ਇਸ ਪ੍ਰੋਗਰਾਮ ਰਾਹੀਂ ਕਰਨਾ ਚਾਹੁੰਦਾ ਹਾਂ। ਮੈਂ ਚਾਹੁੰਦਾ ਹਾਂ ਕਿ ਇਹ ਮੇਰੇ ਅਤੇ ਮੇਰੇ ਦਰਸ਼ਕਾਂ ਲਈ ਜਾਣਕਾਰੀ ਭਰਪੂਰ ਅਨੁਭਵ ਬਣੇ। ਮੇਰੇ ਲਈ ਇਹ ਸਿਰਫ਼ ਇੱਕ ਸ਼ੋਅ ਹੀ ਨਹੀਂ, ਬਲਕਿ ਇੱਕ ਯਾਤਰਾ ਹੈ। ਇਹ ਯਾਤਰਾ ਹੈ-ਖੋਜ ਦੀ, ਬਦਲਾਅ ਦੀ, ਭਾਵਨਾਵਾਂ ਦੀ ਅਤੇ ਮਨੁੱਖੀ ਕਹਾਣੀਆਂ ਦੀ-ਜੋ ਸਾਡੇ ਦਿਲ ਨੂੰ ਛੂਹ ਜਾਣਗੀਆਂ। ਮੇਰਾ ਸੁਪਨਾ ਹੈ ਕਿ ਇਹ ਸ਼ੋਅ ਲੋਕਾਂ ਦੀ ਜ਼ਿੰਦਗੀ ਨੂੰ ਪ੍ਰਭਾਵਿਤ ਕਰਕੇ ਸੇਧਗਾਰ ਸਾਬਤ ਹੋਵੇ। ਇਹ ਸ਼ੋਅ ਚੁਣੌਤੀ ਭਰਪੂਰ ਹੈ। ਇਹ ਭਾਵਨਾਵਾਂ ਦਾ ਅਜਿਹਾ ਸੰਗਮ ਹੈ ਜੋ ਹਰ ਹਿੰਦੁਸਤਾਨੀ ਦੇ ਦਿਲ ਨੂੰ ਛੂਹੇਗਾ। ਮੈਂ ਖ਼ੁਦ ਵੀ ਇਸ ਪ੍ਰੋਗਰਾਮ ਤੋਂ ਬਹੁਤ ਕੁਝ ਸਿੱਖਿਆ ਹੈ ਤੇ ਹੁਣ ਲੋਕ ਵੀ ਸਿੱਖਣਗੇ।

ਸਵਾਲ: ‘ਸੱਤਿਆਮੇਵ ਜਯਤੇ’ ਤੁਹਾਡੇ ਲਈ ਕੀ ਹੈ?
ਜਵਾਬ: ਇਹ ਮੇਰੀ ਜ਼ਿੰਦਗੀ ਦਾ ਬਹੁਤ ਮਹੱਤਵਪੂਰਨ ਹਿੱਸਾ ਹੈ ਜਾਂ ਕਹਿ ਲਉ ਕਿ ਇਹ ਮੇਰੀ ਜ਼ਿੰਦਗੀ ਦਾ ਅਹਿਮ ਪੜਾਅ ਹੈ। ਮੈਂ ਹੁਣ ਤਕ ਕਈ ਬਿਹਤਰੀਨ ਤੇ ਮਹੱਤਵਪੂਰਨ ਫ਼ਿਲਮਾਂ ਕੀਤੀਆਂ ਹਨ ਪਰ ਇਹ ਟੀ.ਵੀ. ਸ਼ੋਅ ਮੇਰੇ ਦਿਲ ਦੇ ਬਹੁਤ ਕਰੀਬ ਹੈ। ਮੈਂ ਪਿਛਲੇ ਦੋ ਸਾਲਾਂ ਤੋਂ ਇਸ ’ਤੇ ਕੰਮ ਕਰ ਰਿਹਾ ਹਾਂ। ਇਹ ਪ੍ਰਾਜੈਕਟ ਤੋਂ ਮੈਨੂੰ ਬਹੁਤ ਆਸਾਂ ਹਨ।

ਸਵਾਲ: ਇਸ ਟੀ.ਵੀ. ਸ਼ੋਅ ’ਚ ਕੀ ਹੈ?
ਜਵਾਬ: ਮੈਂ ਇਸ ਸ਼ੋਅ ਦੇ ਸਬੰਧ ’ਚ ਜ਼ਿਆਦਾ ਕੁਝ ਨਹੀਂ ਕਹਿਣਾ ਚਾਹੁੰਦਾ। ਮੇਰੀ ਇਹੀ ਇੱਛਾ ਹੈ ਕਿ ਲੋਕ ਇਸ ਸ਼ੋਅ ਨੂੰ ਛੇ ਮਈ ਤੋਂ ਹਰ ਐਤਵਾਰ ਸਵੇਰੇ 11 ਵਜੇ ਦੇਖਣ ਅਤੇ ਇਸ ਦਾ ਆਨੰਦ ਮਾਨਣ। ਇਹ ਸ਼ੋਅ ਆਮ ਭਾਰਤੀਆਂ ਨੂੰ ਮਿਲਣ ਅਤੇ ਉਨ੍ਹਾਂ ਨੂੰ ਇੱਕ-ਦੂਜੇ ਨਾਲ ਜੋੜਨ ਦੀ ਗੱਲ ਕਰਦਾ ਹੈ। ਇਹ ਸ਼ੋਅ ਲੋਕਾਂ ਦੀ ਜ਼ਿੰਦਗੀ ਨਾਲ ਜੁੜਿਆ ਹੈ। ਅਸੀਂ ਇਸ ਦੇ ਟਾਈਟਲ ਗੀਤ ਤੋਂ ਇਲਾਵਾ ਹਰ ਐਪੀਸੋਡ ’ਚ ਇੱਕ ਵੱਖਰਾ ਗੀਤ ਵੀ ਪਾਇਆ ਹੈ।

ਸਵਾਲ: ਇਸ ਸ਼ੋਅ ਸਬੰਧੀ ਕੁਝ ਹੋਰ ਵਿਸਥਾਰ ਦਿਓ।
ਜਵਾਬ: ਇਹ ਅਜਿਹਾ ਸ਼ੋਅ ਹੈ ਜਿਸ ਵਿੱਚ ਮੈਂ ਲੋਕਾਂ ਨਾਲ ਜੁੜਦਾ ਹਾਂ। ਇਹ ਹਰ ਭਾਰਤੀ ਚਾਹੇ ਉਹ ਅਮੀਰ ਹੈ ਜਾਂ ਗ਼ਰੀਬ, ਸ਼ਹਿਰੀ ਹੈ ਜਾਂ ਪਿੰਡ ਦਾ ਰਹਿਣ ਵਾਲਾ, ਆਦਮੀ ਹੈ ਜਾਂ ਔਰਤ, ਬੱਚਾ ਹੈ ਜਾਂ ਬਜ਼ੁਰਗ ਹਰੇਕ ਦੀ ਜ਼ਿੰਦਗੀ ਨਾਲ ਸਰੋਕਾਰ ਰੱਖਦੀਆਂ ਗੱਲਾਂ ਨਾਲ ਸਬੰਧਤ ਹੈ। ਇਸ ਸ਼ੋਅ ਦੇ ਮਾਧਿਅਮ ਨਾਲ ਇਹ ਕੋਸ਼ਿਸ਼ ਕੀਤੀ ਗਈ ਹੈ ਕਿ ਅਸੀਂ ਖ਼ੁਦ ਨੂੰ ਸਮਝੀਏ। ਉਨ੍ਹਾਂ ਚੀਜ਼ਾਂ ’ਤੇ ਗ਼ੌਰ ਕਰੀਏ, ਜਿਨ੍ਹਾਂ ਨਾਲ ਸਾਨੂੰ ਦੁੱਖ ਹੁੰਦਾ ਹੈ। ਇਸ ’ਚ ਇਹ ਦਿਖਾਉਣ ਦੀ ਕੋਸ਼ਿਸ ਕੀਤੀ ਗਈ ਹੈ ਕਿ ਅਸੀਂ ਖ਼ੁਦ ਨੂੰ ਕਿਵੇਂ ਬਦਲ ਕੇ ਬਿਹਤਰ ਜ਼ਿੰਦਗੀ ਵੱਲ ਅੱਗੇ ਵਧ ਸਕਦੇ ਹਾਂ। ਇਹ ਸ਼ੋਅ ਹਰ ਇੱਕ ਦੀ ਸੋਚ ਦਾ ਹਿੱਸਾ ਹੈ।

ਸਵਾਲ: ਹਰ ਐਪੀਸੋਡ ’ਚ ਗੀਤ ਰੱਖਣ ਪਿੱਛੇ ਤੁਹਾਡੀ ਕੀ ਸੋਚ ਹੈ?
ਜਵਾਬ: ਮੈਂ ਇਸ ਸ਼ੋਅ ਨਾਲ ਲੋਕਾਂ ਦੇ ਦਿਲਾਂ ਨੂੰ ਜੋੜਨਾ ਚਾਹੁੰਦਾ ਹਾਂ ਤੇ ਹਰ ਆਮ-ਖਾਸ ਲੋਕਾਂ ਦੇ ਦਿਲਾਂ ਤਕ ਪੁੱਜਣਾ ਚਾਹੁੰਦਾ ਹਾਂ। ਅਸੀਂ ਗੀਤ ਅਤੇ ਸੰਗੀਤ ਦੇ ਮਾਧਿਆਮ ਨਾਲ ਆਸਾਨੀ ਨਾਲ ਲੋਕਾਂ ਦੇ ਦਿਲਾਂ ਨੂੰ ਛੂਹ ਸਕਦੇ ਹਾਂ ਜੋ ਆਪਸੀ ਗੱਲਬਾਤ ਨਾਲ ਸੰਭਵ ਨਹੀਂ ਹੋ ਸਕਦਾ।

ਸਵਾਲ: ਇਸ ਸ਼ੋਅ ਸਬੰਧੀ ਤੁਹਾਡੇ ਕੀ ਅਨੁਭਵ ਰਹੇ?
ਜਵਾਬ: ਮੇਰਾ ਅਨੁਭਵ ਬਹੁਤ ਵਧੀਆ ਰਿਹਾ। ਇਹ ਸ਼ੋਅ ਜ਼ਰੀਏ ਮੈਨੂੰ ਬਹੁਤ ਕੁਝ ਸਿੱਖਣ ਨੂੰ ਮਿਲਿਆ। ਮੈਂ ਤਕਰੀਬਨ ਦੇਸ਼ ਦੇ ਹਰ ਸੂਬੇ ’ਚ ਗਿਆ। ਲਗਪਗ ਹਰ ਵਰਗ, ਹਰ ਧਰਮ, ਹਰ ਉਮਰ ਦੇ ਲੋਕਾਂ ਨੂੰਮਿਲਿਆ। ਇਨ੍ਹਾਂ ਮੌਕਿਆਂ ’ਤੇ ਮੈਂ ਕਈ ਵਾਰ ਰੋਇਆ ਵੀ ਤੇ ਕਈ ਵਾਰ ਹੱਸਿਆ ਵੀ। ਮੈਨੂੰ ਕਈ ਅਜਿਹੇ ਲੋਕਾਂ ਨਾਲ ਮਿਲਣ ਦਾ ਮੌਕਾ ਮਿਲਿਆ, ਜਿਨ੍ਹਾਂ ਤੋਂ ਪ੍ਰੇਰਨਾ ਮਿਲੀ। ਇਸ ਸ਼ੋਅ ਨੂੰ ਬਣਾਉਂਦਿਆਂ ਮੈਂ ਖ਼ੁਦ ਨਾਲ, ਆਪਣੇ ਦੇਸ਼ ਨਾਲ ਤੇ ਆਮ ਆਦਮੀ ਨਾਲ ਜੁੜਨ ਦੀ ਕੋਸ਼ਿਸ਼ ਕੀਤੀ ਹੈ।

ਸਵਾਲ: ਕੀ ਇਸ ਸ਼ੋਅ ਦੌਰਾਨ ਤੁਸੀਂ ਭਾਰਤ ਦੇ ਸਾਰੇ ਰਾਜਾਂ ’ਚ ਗਏ?
ਜਵਾਬ: ਨਹੀਂ, ਜਿਨ੍ਹਾਂ ਤਕ ਮੈਂ ਨਹੀਂ ਪਹੁੰਚ ਪਸਕਿਆ,ਉਹ ਖ਼ੁਦ ਮੇਰੇ ਕੋਲ ਪਹੁੰਚ ਗਏ ਪਰ ਜ਼ਿਆਦਾ ਰਾਜਾਂ ’ਚ ਮੈਂ ਗਿਆ ਹਾਂ।

ਸਵਾਲ: ਤੁਸੀਂ ਆਪਣੇ ਪ੍ਰੋਗਰਾਮ ਲਈ ਐਤਵਾਰ ਸਵੇਰੇ ਗਿਆਰਾਂ ਵਜੇ ਦਾ ਸਮਾਂ ਹੀ ਕਿਉਂ ਚੁਣਿਆ?
ਜਵਾਬ: ਐਤਵਾਰ ਸਵੇਰੇ 11 ਵਜੇ ਦਾ ਸਮਾਂ ਮੈਂ ਖ਼ੁਦ ਚੁਣਿਆ ਹੈ ਕਿਉਂਕਿ  ਮੈਂ ਮਹਾਭਾਰਤ ਅਤੇ ਰਾਮਾਇਣ ਦੇਖਣ ਦਾ ਬਹੁਤ ਸ਼ੌਕੀਨ ਸੀ। ਜਦੋਂ ਇਹ ਪ੍ਰੋਗਰਾਮ ਐਤਵਾਰ ਸਵੇਰੇ ਪ੍ਰਸਾਰਿਤ ਹੁੰਦੇ ਸਨ ਤਾਂ ਪੂਰੇ ਦੇਸ਼ ਦੀਆਂ ਸੜਕਾਂ ਸੁੰਨੀਆਂ ਹੋ ਜਾਂਦੀਆਂ ਸਨ। ਅਸੀਂ ਵੀ ਇਹੀ ਚਾਹੁੰਦੇ ਹਾਂ। ਐਤਵਾਰ ਦੇ ਦਿਨ ਹਰੇਕ ਦੀ ਛੁੱਟੀ ਹੁੰਦੀ ਹੈ। ਪਰਿਵਾਰ ਦਾ ਹਰ ਮੈਂਬਰ ਘਰ ਹੁੰਦਾ ਹੈ। ਅਸੀਂ ਚਾਹੁੰਦੇ ਹਾਂ ਕਿ ਹਰ ਪੂਰੇ ਦਾ ਪੂਰਾ ਪਰਿਵਾਰ ਇਸ ਪ੍ਰੋਗਰਾਮ ਨੂੰ ਦੇਖੇ, ਸੋਚੇ, ਵਿਚਾਰ ਕਰੇ ਅਤੇ ਸਾਨੂੰ ਆਪਣੇ ਵਿਚਾਰ ਵੀ ਭੇਜੋ।

ਸਵਾਲ: ਤੁਹਾਨੂੰ ਨਹੀਂ ਲੱਗਦਾ ਕਿ ਤੁਸੀਂ ਲੀਕ ਤੋਂ ਹਟ ਕੇ ਸ਼ੋਅ ਬਣਾਉਂਦਿਆਂ ਹੋਇਆਂ ਜੋਖ਼ਮ ਉਠਾਇਆ ਹੈ?
ਜਵਾਬ: ਮੈਂ ਆਪਣੀ ਜ਼ਿੰਦਗੀ ਵਿੱਚ ਅਲੱਗ ਰਸਤੇ ਉੱਤੇ ਹੀ ਚੱਲਦਾ ਰਿਹਾ ਹਾਂ। ਨਵੇਂ ਰਸਤੇ ’ਤੇ ਚੱਲਣ ਸਮੇਂ ਹਰ ਵਾਰ ਹੀ ਡਰ ਲੱਗਿਆ ਪਰ ਮੈਨੂੰ ਹਮੇਸ਼ਾਂ ਪਤਾ ਹੁੰਦਾ ਸੀ ਕਿ ਮੈਂ ਜੋ ਕਰ ਰਿਹਾ ਹਾਂ, ਉਸ ਲਈ ਨਵਾਂ ਰਸਤਾ ਤਾਂ ਲੱਭਣਾ ਹੀ ਪਵੇਗਾ। ਮੈਂ ਲੋਕਾਂ ਦਾ ਮਨੋਰੰਜਨ ਕਰਨ ’ਚ ਯਕੀਨ ਰੱਖਦਾ ਹਾਂ। ਮੇਰਾ ਮਕਸਦ ਲੋਕਾਂ ਨੂੰ ਸਿਰਫ਼ ਹਸਾਉਣਾ ਹੀ ਨਹੀਂ, ਮੈਂ ਉਨ੍ਹਾਂ ਦਾ ਮਨੋਰੰਜਨ ਕਰਨ ਦੇ ਨਾਲ-ਨਾਲ ਉਨ੍ਹਾਂ ਦੇ ਜ਼ਮੀਰ, ਚੇਤਨਾ ਨੂੰ ਵੀ ਜਗਾਉਣਾ ਚਾਹੁੰਦਾ ਹਾਂ।